
Ikrek

Kulcsszavak: Ikrek
A témaválasztásom az ikreklét képzőművészeti bemutatása, mivel úgy gondolom,
hogy a vizuális nyelv segít feltárni azokat a társadalmi és pszichológiai vonatkozásokat,
amelyek elősegítik az ikrek közötti eltérések elfogadását, megértését. Körbejárva, olyan
kérdéseket, amelyek kitérnek az ikrek közötti személyiségbeli hasonlóságokra és
különbségekre, valamint arra, hogy milyen mértékben befolyásolja ezt a genetika, továbbá a
környezet hogyan hat az ikrek fejlődésére.
Mivel nekem is van egy egypetéjű ikertestvérem személyesen is átélem az ikerlét
nehézségeit. Gyakran azonosnak, szinte egy személynek tekintik az ikreket, valamint az
egyforma nevelés is negatív pszichológiai hatásokkal járhat. A munkám kialakításához különböző médiumokat és technikákat alkalmazok. A
jelenlegi installációm az ikerlét különböző dimenzióit vizsgálja három művészeti elemen
keresztül. Az első részeben egy képsorozatot jelenítek meg, amely a gyermekkori álmainkat
mutatja be, azt az időszakot, amikor még gondolatban játszottuk el a felnőtkori szerepeinket, hivatásunkat. Célom az identitás kialakulásának vizsgálata, mivel úgy gondolom, hogy a
gyermekkori álmodozások időszakában kezdtek el kirajzolódni a kettőnk közötti különbségek. Az installáció második fázisa három gipszportréból álló sorozat, amely az ikrek közötti külső
különbségeket mutatja be. Ehhez a szakaszhoz direktöntvényeket készítettem mindkettőnk
arcáról, így a lehető legvalóságosabban tudtam tükrözni az apró vonásainkat is. Az
öntvényekből különféle formákat vágtam ki, ezeket a kivágott elemeket egymás részleteivel
helyettesítettem, hogy egyszerre mindkettőnk vonásait megjelenítsem a portrékon, ezzel
szembetűnőbbé téve a különbségeket. A harmadik része pedig egy videó, amelyben ikertestvéremmel egymás ,,tükörképeként”
jelenünk meg. Itt az ikerlét kérdését humorosan próbáltam bemutatni, felidézve azokat a
sztereotípikus ábrázolásokat, amelyek például filmekben is megjelennek. A performansz célja, hogy látszólag szinkronban vagyunk, a mimikánk, mozdulataink és stílusunk mégis a
különbségeinkre reflektálnak. Az ikerlét bemutatása nemcsak az önazonosság és a különbözőségek megértéséhez
vezetett el, hanem felkeltette bennem az érdeklődést a téma további, mélyebb vizsgálata iránt
is.



